LV Eiropas Savienības Oficiālais Vēstnesis C 85/16

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 85/11

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“MAÇÃ RISCADINHA DE PALMELA”

EK Nr.: PT-PDO-0005-0855-31.01.2011

AĢIN ( ) ACVN ( X )

1. Nosaukums:

“Maçã Riscadinha de Palmela”

2. Dalībvalsts vai trešā valsts:

Portugāle

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Ar nosaukumu “Maçã Riscadinha de Palmela” apzīmē “Riscadinha” šķirnes ābolus, kas pieder pie rožu dzimtas, Malus Miller ģints un Malus domestica Borkh sugas un kas audzēti noteiktajā ģeogrāfiskajā apgabalā atbilstīgi specifikācijai, un kas paredzēti patēriņam svaigā veidā, nesadalīti un nemizoti.

Ar nosaukumu “Maçã Riscadinha de Palmela” var apzīmēt tikai “Extra”, I un II šķiras augļus ar pieļaujamo minimālo diametru 60 mm.

Ģeogrāfiskajā apgabalā audzētajiem “Riscadinha” šķirnes āboliem piemīt šādas īpašības.

a) Fizikāli morfoloģiskās īpašības

Forma – neregulāra, saplacināta, lielākais platums ir augļa vidū.

Rūsinājums – starveida rūsinājums kāta bedrītē ir šķirnei raksturīga īpatnība, kas nav uzskatāma par defektu.

Miza – gluda, negataviem augļiem ar vieglu vaska apsarmi, ļoti gataviem augļiem – ļoti vaskaina.

Kāts – parasti ļoti īss (4–8 mm) un tievs (3–5 mm), augļu novākšanas laikā bieži atdalās.

Kauss – mazs vai vidējs, gandrīz pilnībā slēgts.

Krāsa – pamatkrāsa ir dzeltenīgi zaļa. Virskrāsa ir spilgti un izteikti sarkana, sevišķi saules pusē, kur uz bālāka fona veidojas tumšas svītras.

Izmērs – vidējs.

b) Augļu ķīmiskās īpašības

Šķīstošo cietvielu minimālais saturs – cukurs (pēc Briksa): 9,6;

Cietums, mīkstuma stingrība: 3,3 kg–5,2 kg;

pH: 3,26–3,39;

Kopējais skābums: 5,83–9,42 g/l ābolskābes

c) Augļu organoleptiskās īpašības

Āboliem “Maçã Riscadinha de Palmela” ir zaļgans mīkstums, reizēm ar dzintarojumu; āboli ir saldskābi, ļoti sulīgi un aromātiski, to miza ir dzeltenīgi zaļā pamatkrāsā, uz kuras redzamas sarkanas svītras.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Āboli audzējami noteiktajā ģeogrāfiskajā apgabalā; tāpat arī augļu tīrīšanai, atlasei, šķirošanai, vizuālai novērtēšanai (vai augļiem piemīt tipiskā krāsa un svītrojums) jānotiek pieņemšanas punktos, kas atrodas ražošanas ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.:

—

3.7. Īpaši noteikumi marķēšanai:

Ābolu “Maçã Riscadinha de Palmela” iesaiņojums, iepakojums, bukleti un visi citi reklāmas materiāli ir īpaši un atbilst noteiktam paraugam. Uz ābolu iepakojuma jābūt likumā noteiktajai obligātajai informācijai, kā arī šādiem obligātiem elementiem:

1) produkta logotips:

2) sertifikācijas vai atbilstības zīme, kas ietver šādus elementus: sertifikācijas iestādes nosaukums un apzīmējums “Maçã Riscadinha de Palmela DOP”;

3) ES logotips;

4) informācija par pieņemšanas punktu (nosaukums un adrese).

4. Precīza ģeogrāfiskā apgabala definīcija:

No administratīvā viedokļa ražošanas ģeogrāfiskais apgabals aptver Montijo koncelas fregesijas Canha, Santo Isidro de Pegões, Palmela koncelas fregesijas Marateca, Palmela, Pinhal Novo, Poceirão un Quinta do Anjo, kā arī Setúbal koncelas fregesijas Gâmbia-Pontes, Alto da Guerra un S. Sebastião.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Pateicoties jūras, Tejo un Sado upju estuāru un Serra da Arrábida tuvumam un samērā līdzenajam reljefam, ģeogrāfiskajā apgabalā veidojas mikroklimats, kas kopā ar augsnes īpatnībām rada īpašus apstākļus, kuri ir labvēlīgi kvalitatīvu un izcilu “Maçã Riscadinha de Palmela” augļu iegūšanai, kam piemīt specifiskas īpašības.

Ģeogrāfiskā apgabala klimatu var uzskatīt par maigu Vidusjūras klimatu ar piejūras klimata iezīmēm; gada vidējais relatīvais gaisa mitrums sasniedz 75–80 %, kas skaidrojams ar to, ka tuvumā ir lielas ūdenstilpes un ka dominējošais ir ziemeļu, ziemeļrietumu un rietumu vējš, kas mazina kontinentālo ietekmi.

Gada vidējais nokrišņu daudzums r 500–700 mm; vidējais nokrišņu daudzums mēnesī vislielākais ir decembrī (128,9 mm), bet vismazākais – augustā (3,6 mm). Vidējais nokrišņu daudzums dienā vislielākais ir oktobrī (97,5 mm), bet vismazākais – augustā (11 mm).

Apgabalā praktiski nav novērojamas salnas; šis aspekts ir sevišķi svarīgs, jo “Riscadinha de Palmela” šķirnes ābeles zied agri.

Vidējā temperatūra vasarā ir aptuveni 22 °C.

Kopējais saules spīdēšanas ilgums gadā ir 2 300–2 600 stundas.

Ģeogrāfiskajā apgabalā dominē podzolētas augsnes ar vieglu mehānisko sastāvu un dažādās veidošanās procesa stadijās, samērā dziļas, bez struktūras vai ar sīkdrupatainu struktūru, minerālvielām nabadzīgas, ar samērā zemu pH, organiskajām vielām nabadzīgas un ar sliktu ūdensietilpību.

No otras puses, reģiona cilvēkfaktori būtiski ietekmē reģionā audzēto ābolu “Maçã Riscadinha de Palmela” īpašības, pateicoties vietējo iedzīvotāju zinātībai par audzēšanas paņēmieniem, potēšanu un augļa pazīmēm piemērotākās gatavības pakāpes noteikšanai ražas novākšanas laikā, it sevišķi tāpēc, ka augļus novāc pakāpeniski, jo tie nenogatavojas vienā laikā. No tā, cik pareizi noteikts augļu novākšanas brīdis, ir atkarīgs, vai augļiem būs raksturīgā krāsa.

5.2. Produkta specifika:

Āboliem “Maçã Riscadinha de Palmela” ir raksturīga saplacināta, neregulāra forma, dzeltenīgi zaļa miza ar sarkanu svītrojumu un rūsinājums kāta bedrītē. Ģeogrāfiskajā apgabalā audzētajiem āboliem svītras ir daudz izteiktākas.

Ābolu “Maçã Riscadinha de Palmela” mīkstums ir zaļgans, saldskābs, ļoti sulīgs un aromātisks. Reizēm auglī veidojas tipiski dzidrinājumi (dzintarojums), kas retāk novērojami citos reģionos audzētos ābolos.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Pamelas reģions ir “Riscadinha” šķirnes ābolu šūpulis un slavens ar šiem augļiem, kas tirgū ieguvuši labu slavu.

Ģeogrāfiskā apgabala klimata un augsnes īpatnības nosaka ābolu īpašības.

Mikroklimats, ko nosaka gan Atlantijas okeāna un Tejo un Sado upju tuvums, gan Serra da Arrábida izvietojums, un lielais saules spīdēšanas ilgums ir izšķirīgi faktori, no kuriem atkarīga augļiem raksturīgo sarkano svītru krāsas intensitāte.

Ģeogrāfiskajam apgabalam raksturīgās augsnes ar zemu organisko vielu saturu un sliktu ūdensietilpību un lielais saulaino stundu skaits rada īpašus apstākļus, kuros audzētie āboli ir skābeni, bet ar paaugstinātu cukura saturu.

Ābolu “Maçã Riscadinha de Palmela” audzēšanā liela nozīmē ir vietējo iedzīvotāju zinātībai; vietējie audzētāji no pieredzes prot noteikt pareizo augļu novākšanas brīdi, tādējādi nodrošinot, ka augļiem piemīt unikāla krāsa un garšas īpašības.

Atsauce uz specifikācijas publikāciju:

(Regulas (EK) Nr. 510/2006 (3) 5. panta 7. punkts)

http://www.dgadr.pt/images/docs/val/dop_igp_etg/Valor/CE_maca_riscadinha_palmela.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām.

(3) Skat. 2. atsauci.